EUROPOS KOMISIJA Briuselis, 2022 04 07 COM(2022) 172 final 2022/0112(NLE) Pasiūlymas TARYBOS ĮGYVENDINIMO SPRENDIMAS dėl Bulgarijos ekonomikos gaivinimo ir atsparumo didinimo plano įvertinimo patvirtinimo {SWD(2022) 106 final}



2022/0112 (NLE) Pasiūlymas TARYBOS ĮGYVENDINIMO SPRENDIMAS dėl Bulgarijos ekonomikos gaivinimo ir atsparumo didinimo plano įvertinimo patvirtinimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, ypač į jo 20 straipsnį, atsižvelgdama į Europos Komisijos pasiūlymą, kadangi: (1)COVID-19 protrūkis sutrikdė Bulgarijos ekonomiką. 2019 m. Bulgarijos bendrasis vidaus produktas (BVP) vienam gyventojui buvo 28 % Sąjungos vidurkio. Bulgarijos realusis BVP 2020 m. sumažėjo 4,4 %, o 2020–2021 m. jis iš viso sumažėjo 0,4 %. Bulgarijos skurdo ir pajamų nelygybės lygis yra vienas aukščiausių ES, jos sveikatos priežiūros sistema ir toliau veikia prastai, o galimybės naudotis sveikatos priežiūros paslaugomis yra ribotos. Bulgarija yra daugiausiai anglies dioksido išskirianti ir energijai imliausia Sąjungos ekonomika. Nors jos potencialas vartoti atsinaujinančiųjų išteklių energiją ir didinti energijos vartojimo efektyvumą, ypač pastatų ūkyje, yra didelis, ji labai priklauso nuo anglių ir lignito. Siekiant puoselėti palankią verslo aplinką, pagrindiniai uždaviniai tebėra institucijų veiklos kokybės gerinimas ir kova su korupcija. Didelių kliūčių verslo investicijoms kelia darbo jėgos bei įgūdžių trūkumas, taip pat darbo rinkai reikalingų įgūdžių pasiūlos ir paklausos neatitiktis, todėl ribojamas investicijų našumas. Tiek viešajame, tiek privačiajame sektoriuose skaitmeninės technologijos įsisavinamos lėtai. Pagal skaitmeninius įgūdžius Bulgarija užima paskutinę Sąjungoje vietą; (2)2019 m. liepos 9 d. ir 2020 m. liepos 20 d. per Europos semestrą Taryba Bulgarijai pateikė rekomendacijų. Konkrečiai Taryba rekomendavo Bulgarijai imtis visų būtinų priemonių, kad būtų veiksmingai kovojama su pandemija, palaikoma ekonomika ir remiamas būsimas atsigavimas, taip pat vykdyti fiskalinę politiką, kuria siekiama užtikrinti apdairią vidutinio laikotarpio fiskalinę būklę ir skolos tvarumą, kartu didinant investicijas. Be to, viešųjų finansų srityje Taryba rekomendavo gerinti mokesčių surinkimą taikant tikslines priemones tokiose srityse kaip degalų ir darbo jėgos mokesčiai ir modernizuoti valstybės valdomų įmonių bendrąjį valdymą. Taryba taip pat rekomendavo Bulgarijai užtikrinti bankų sektoriaus stabilumą stiprinant priežiūrą ir skatinant tinkamą turto vertinimą. Ne bankų sektoriaus srityje rekomenduota užtikrinti veiksmingą kovos su pinigų plovimu sistemos priežiūrą ir vykdymą, taip pat veiksmingą nemokumo sistemos veikimą. Be to, rekomenduota didinti viešojo administravimo kokybę ir veiksmingumą, kuo labiau sumažinti administracinę naštą ir stiprinti skaitmeninę valdžią. Taryba taip pat rekomendavo Bulgarijai didinti sveikatos priežiūros sistemos atsparumą, prieinamumą ir pajėgumą, užtikrinti subalansuotą geografinį sveikatos priežiūros darbuotojų pasiskirstymą ir gerinti galimybes naudotis sveikatos priežiūros paslaugomis, be kita ko, mažinant mokėjimo savo lėšomis mastą ir sveikatos priežiūros specialistų trūkumą. Kalbant apie socialinius iššūkius, ypač aktualios rekomendacijos gerinti švietimo ir mokymo kokybę, įtraukumą ir tinkamumą darbo rinkos poreikiams, ypač romų ir kitų palankių sąlygų neturinčių asmenų grupių, stiprinti aktyvią darbo rinkos politiką, didinti galimybes įsidarbinti stiprinant įgūdžius, įskaitant skaitmeninius, ir spręsti socialinės įtraukties problemą suteikiant daugiau galimybių naudotis integruotomis užimtumo ir socialinėmis paslaugomis ir gauti veiksmingesnę minimalių pajamų paramą. Kad Bulgarija įveiktų COVID-19 krizę, jai rekomenduota didinti galimybes dirbti nuotoliniu būdu, skatinti ugdyti skaitmeninius įgūdžius ir suteikti vienodas galimybes gauti išsilavinimą. Be to, Taryba rekomendavo Bulgarijai teikti veiksmingą paramą mažosioms ir vidutinėms įmonėms (MVĮ) bei savarankiškai dirbantiems asmenims, taip pat užtikrinant jų nuolatinę galimybę gauti finansavimą ir naudotis lanksčia mokėjimo tvarka, ir, siekiant remti ekonomikos atsigavimą, paankstinti brandžių viešųjų investicinių projektų įgyvendinimą ir skatinti privačiąsias investicijas. Investicijas rekomenduota sutelkti į žaliąją ir skaitmeninę pertvarką, visų pirma, į švarią ir veiksmingą energijos gamybą ir išteklių naudojimą, aplinkosaugos infrastruktūrą ir darnųjį transportą, prisidedant prie laipsniško ekonomikos priklausomybės nuo iškastinio kuro mažinimo, be kita ko, anglių pramonės regionuose. Taryba taip pat rekomendavo vykdant su investicijomis susijusią ekonominę politiką sutelkti dėmesį į mokslinius tyrimus ir inovacijas, transportą, ypač į jo tvarumą, vandens, atliekų tvarkymo ir energetikos infrastruktūrą ir energijos vartojimo efektyvumą, atsižvelgiant į regioninius skirtumus ir gerinant verslo aplinką. Įvertinusi pažangą, padarytą įgyvendinant šias šaliai skirtas rekomendacijas tuo metu, kai buvo pateiktas ekonomikos gaivinimo ir atsparumo didinimo planas, Komisija daro išvadą, kad padaryta didelė pažanga įgyvendinant rekomendacijas užtikrinti bankų sektoriaus stabilumą stiprinant priežiūrą, stiprinti ne bankų finansų sektorių veiksmingai užtikrinant rizika grindžiamą priežiūrą, nedelsiant imtis fiskalinės politikos priemonių, kad būtų veiksmingai kovojama su pandemija, palaikoma ekonomika ir remiamas būsimas atsigavimas, taip pat rekomendaciją racionalizuoti ir spartinti procedūras siekiant teikti veiksmingą paramą MVĮ ir savarankiškai dirbantiems asmenims. Padaryta tam tikra pažanga įgyvendinant rekomendaciją gerinti mokesčių surinkimo sistemą, be to, siekiant didesnės pažangos šioje srityje, planuojama imtis kelių projektų pagal techninės paramos priemonę; (3)2021 m. spalio 15 d. pagal Reglamento (ES) 2021/241 18 straipsnio 1 dalį Bulgarija Komisijai pateikė nacionalinį ekonomikos gaivinimo ir atsparumo didinimo planą. Jis pateiktas po konsultacijų, vykdytų pagal nacionalinę teisinę sistemą su vietos ir regionų valdžios institucijomis, socialiniais partneriais, pilietinės visuomenės organizacijomis, jaunimo organizacijomis ir kitais atitinkamais suinteresuotaisiais subjektais. Nacionalinė atsakomybė už ekonomikos gaivinimo ir atsparumo didinimo planą yra sėkmingo jo įgyvendinimo ir ilgalaikio poveikio valstybėje narėje ir patikimumo visoje Europoje pagrindas. Pagal Reglamento (ES) 2021/241 19 straipsnį Komisija ekonomikos gaivinimo ir atsparumo didinimo plano aktualumą, efektyvumą, veiksmingumą ir darną įvertino vadovaudamasi to reglamento V priede pateiktomis vertinimo gairėmis; (4)ekonomikos gaivinimo ir atsparumo didinimo planais turėtų būti siekiama Reglamentu (ES) 2021/241 nustatytos ekonomikos gaivinimo ir atsparumo didinimo priemonės (toliau – Priemonė) ir Tarybos reglamentu (ES) 2020/2094 sukurtos Europos Sąjungos ekonomikos gaivinimo priemonės bendrųjų tikslų, siekiant remti atsigavimą po COVID-19 krizės. Jais turėtų būti skatinama Sąjungos ekonominė, socialinė ir teritorinė sanglauda, prisidedant prie Reglamento (ES) 2021/241 3 straipsnyje nurodytų visų šešių ramsčių; (5)valstybių narių įgyvendinamais ekonomikos gaivinimo ir atsparumo didinimo planais visoje Sąjungoje bus koordinuojamos pastangos investuoti ir reformuoti. Koordinuotai ir vienu metu įgyvendinant tarpvalstybinius ir daugiašalius projektus, tokios reformos ir investicijos viena kitą papildys ir turės teigiamą šalutinį poveikį visoje Sąjungoje. Todėl maždaug trečdalį Priemonės poveikio valstybių narių ekonomikos augimui ir darbo vietų kūrimui sudarys kitose valstybėse narėse įgyvendinamų priemonių šalutinis poveikis; Subalansuotas atsakas prisidedant prie šešių ramsčių (6)pagal Reglamento (ES) 2021/241 19 straipsnio 3 dalies a punktą ir V priedo 2.1 kriterijų, ekonomikos gaivinimo ir atsparumo didinimo planas iš esmės (A reitingas) yra visapusiškas ir deramai subalansuotas atsakas į ekonominę ir socialinę padėtį ir taip tinkamai prisideda prie visų šešių to reglamento 3 straipsnyje nurodytų ramsčių įgyvendinimo, atsižvelgiant į konkrečius Bulgarijos uždavinius ir jai skirtus finansinius asignavimus; (7)ekonomikos gaivinimo ir atsparumo didinimo plane numatytos priemonės, kuriomis prisidedama prie visų šešių ramsčių, ir beveik visais plano komponentais prisidedama prie kelių ramsčių. Toks požiūris padeda užtikrinti, kad kiekvienas ramstis būtų įgyvendinamas visapusiškai ir nuosekliai;

(8)ekonomikos gaivinimo ir atsparumo didinimo plane numatytos svarbios priemonės, kuriomis siekiama paspartinti dvejopą pertvarką. Klimato politikos veiksmų ir energetikos pertvarkos srityje dedamos didelės pastangos siekiant paspartinti ir palengvinti atsinaujinančiųjų išteklių energijos gamybą ir kaupimą, beveik perpus sumažinti elektros energijos sektoriuje išmetamą šiltnamio efektą sukeliančių dujų kiekį, liberalizuoti didmenines ir mažmenines elektros energijos rinkas ir skatinti pastatų ūkio renovaciją siekiant padidinti energijos vartojimo efektyvumą. Didelėmis investicijomis ir reformomis taip pat siekiama skatinti mažataršį judumą ir mažiau taršių transporto rūšių, visų pirma geležinkelių transporto, naudojimą. Taip pat daug dėmesio skiriama Bulgarijos ekonomikos ir visuomenės skaitmeninei transformacijai: numatyta imtis priemonių, kuriomis visiems gyventojams padedama įgyti skaitmeninių įgūdžių, remiamas įmonių ir viešojo administravimo įstaigų, įskaitant teismines institucijas, skaitmeninimas, taip pat ryšio gerinimas ir plačiajuosčio ryšio diegimas atokiose ir retai apgyvendintose vietovėse. Prie žaliųjų ir skaitmeninių tikslų labai prisidedama investicijomis į tokias sritis, kaip elektros energijos kaupimo pajėgumai, geležinkelių transporto skaitmeninimas ir tvarumas bei pažangi vandentvarka; (9)tikimasi, kad keliais ekonomikos gaivinimo ir atsparumo didinimo plano komponentais bus prisidedama prie pažangaus, tvaraus ir integracinio augimo ramsčio, numatant įvairias priemones konkurencingumui stiprinti ir mokslinių tyrimų bei plėtros veiklai gerinti. Ekonomikos gaivinimo ir atsparumo didinimo plane numatytos investicijos įmonėms, ypač MVĮ, remti, įgyvendintinos skiriant dotacijas ir taikant finansines priemones, kuriomis siekiama skatinti skaitmeninimą, žiedinę ekonomiką ir atsinaujinančiųjų išteklių naudojimą savo reikmėms, kad įmonėms būtų sudarytos sąlygos vykdyti energetikos pertvarką. Plane numatytomis priemonėmis taip pat prisidedama prie palankių sąlygų investicijoms į pramonės parkus ir zonas sudarymo ir kultūros bei kūrybos sektorių rėmimo. Be to, reformomis ir investicijomis turėtų būti remiamas mokslinių tyrimų ir inovacijų ekosistemos gerinimas, taip gerinant Bulgarijos inovacijų rezultatus, skatinant technologijų perdavimą ir mokslinių tyrimų rezultatų komercializaciją, o tai turėtų paskatinti ilgalaikį jos ekonomikos augimą. Ekonomikos gaivinimo ir atsparumo didinimo plane daug dėmesio skiriama energetikos sektoriaus priklausomybės nuo iškastinio kuro mažinimui, tvariam žemės ūkiui, darniam judumui (geležinkeliams ir viešajam transportui), švietimo sistemos ir infrastruktūros modernizavimui, sveikatos priežiūros paslaugų teikimo modernizavimui ir priežiūros deinstitucionalizavimo rėmimui. Ekonomikos gaivinimo ir atsparumo didinimo planu taip pat siekiama stiprinti verslo aplinką ir teisinės valstybės principo taikymą, įgyvendinant priemones, kuriomis sprendžiamos korupcijos problemos, pavyzdžiui, vykdant su korupcija kovojančių institucijų reformą, priimant naujus teisės aktus dėl lobistinės veiklos ir pranešėjų apsaugos, vykdant teismų sistemos reformas, kad būtų užtikrinamas veiksmingas nusikalstamų veikų tyrimas ir generalinio prokuroro atskaitomybė bei baudžiamoji atsakomybė, vykdant teisėkūros proceso gerinimo reformas, vykdant viešųjų pirkimų reformas, kad būtų mažinamas neskaidrių procedūrų naudojimo mastas ir vykdant valstybės įmonių valdymo sistemos reformą ir nemokumo bei restruktūrizavimo procedūrų gerinimo reformą; (10)sveikatos priežiūros, ekonominio, socialinio ir institucinio atsparumo ramstis apima priemones, kuriomis tikimasi prisidėti prie galimybių gauti išsilavinimą, mokytis visą gyvenimą ir naudotis sveikatos priežiūros paslaugomis gerinimo ir socialinės įtraukties didinimo. Švietimo ir mokymo srityje svarbios priemonės apima priemones, kuriomis didinamas aukštojo mokslo aktualumas, siekiant spręsti darbuotojų pasiūlos darbo rinkoje trūkumo problemą ir skatinti mokslinius tyrimus, taip pat skatinamas mokymosi visą gyvenimą platformos plėtojimas. Sveikatos priežiūros srityje svarbios priemonės taip pat apima naujos nacionalinės sveikatos priežiūros strategijos patvirtinimą, nacionalinės sveikatos priežiūros informacinės sistemos įgyvendinimą ir ambulatorinės sveikatos priežiūros punktų tinklo kūrimą, įgyvendinant reformą, kuria siekiama spręsti netolygaus medicinos specialistų pasiskirstymo problemą. Kad būtų skatinama socialinė įtrauktis, ekonomikos gaivinimo ir atsparumo didinimo plane numatyta reforma, kuria siekiama didinti minimalių pajamų sistemos aprėptį ir adekvatumą, ir socialinių paslaugų, įskaitant ilgalaikę priežiūrą, srities priemonės. Tikimasi, kad prie socialinės ir teritorinės sanglaudos prisidės parama plačiajuosčiam ryšiui diegti kaimo ir atokiose vietovėse, padėsianti užtikrinti, kad visi piliečiai galėtų naudotis didelės spartos ryšiu, o socialinė sanglauda turėtų būti puoselėjama vykdant suaugusiesiems ir vaikams naudingą minimalių pajamų sistemos reformą, investuojant į socialinę ekonomiką, modernizuojant socialines ir užimtumo paslaugas ir, pertvarkius šalies pašto tinklą, atokiose vietovėse teikiant telemedicinos ir e. valdžios paslaugas. Tikimasi, kad Bulgarijos ekonomikos gaivinimo ir atsparumo didinimo planu bus padedama įgyvendinti naujai kartai skirtą politiką, imantis tokių priemonių kaip privalomas priešmokyklinis ketverių metų vaikų ugdymas, švietimo infrastruktūros, įskaitant vaikų darželius ir mokyklų laboratorijas, modernizavimas ir statyba, taip pat jaunimo centrų steigimas visoje šalyje; Visų ar didelės dalies konkrečiai šaliai skirtose rekomendacijose nustatytų uždavinių sprendimas (11)pagal Reglamento (ES) 2021/241 19 straipsnio 3 dalies b punktą ir V priedo 2.2 kriterijų, numatoma, kad ekonomikos gaivinimo ir atsparumo didinimo planas padės veiksmingai spręsti visus uždavinius, nustatytus atitinkamose Bulgarijai skirtose rekomendacijose (A reitingas), arba didelę jų dalį, įskaitant mokestinius klausimus, arba uždavinius, nustatytus kituose atitinkamuose dokumentuose, kuriuos Komisija oficialiai priėmė per Europos semestrą; (12)ekonomikos gaivinimo ir atsparumo didinimo plane yra daug viena kitą papildančių reformų ir investicijų, kuriomis padedama veiksmingai spręsti visus ekonominius ir socialinius uždavinius, nustatytus šaliai skirtose rekomendacijose, kurias per Europos semestrą 2019 ir 2020 m. Bulgarijai pateikė Taryba, arba didelę jų dalį, visų pirma socialinės įtraukties, švietimo ir įgūdžių, sveikatos priežiūros, priklausomybės nuo iškastinio kuro mažinimo ir skaitmeninės pertvarkos bei verslo aplinkos srityse; (13)į ekonomikos gaivinimo ir atsparumo didinimo planą įtrauktos svarbios struktūrinės reformos ir investicijos, kuriomis įgyvendinamos ilgalaikės rekomendacijos, susijusios su verslo aplinka ir institucinės sistemos gerinimu. Visų pirma tikimasi, kad nemokumo sistemos reforma padės kurti veiksmingesnę ir lankstesnę įmonių restruktūrizavimo sistemą ir gerinti valstybės valdomų įmonių valdymą, o viešųjų pirkimų procedūrų reforma turėtų padėti užtikrinti skaidresnį ir veiksmingesnį viešųjų išteklių paskirstymą. Į ekonomikos gaivinimo ir atsparumo didinimo planą įtrauktomis reformomis remiama tvirtesnė institucinė sistema, be kita ko, didinant kovos su korupcija sistemos pajėgumą ir gerinant jos veikimą, vykdant teismų reformas, kad būtų užtikrinamas veiksmingas baudžiamųjų veikų tyrimas ir generalinio prokuroro atskaitomybė ir baudžiamoji atsakomybė, taip pat geriau įgyvendinant kovos su pinigų plovimu sistemą. Kitos priemonės verslo aplinkai gerinti – teisėkūros proceso reforma, kuria siekiama gerinti jo kokybę ir nuspėjamumą, ir priimant viešuosius sprendimus vykdomos lobistinės veiklos reglamentas. Ekonomikos gaivinimo ir atsparumo didinimo plane taip pat numatytos reformos ir investicijos, kuriomis siekiama kuo labiau sumažinti įmonėms tenkančią administracinę naštą, didinant viešojo administravimo veiksmingumą ir stiprinant e. valdžią, be kita ko, skaitmeninant teisingumo sistemą ir didinant skaitmeninių viešųjų paslaugų teikimo, be kita ko, kaimo ir atokiose vietovėse, mastą; (14)visapusišku ekonomikos gaivinimo ir atsparumo didinimo plano reformų ir investicijų rinkiniu padedama spręsti Tarybos rekomendacijose nurodytas pagrindines Bulgarijos energetikos ir transporto sektorių problemas. Visų pirma, tikimasi, kad į ekonomikos gaivinimo ir atsparumo didinimo planą įtrauktomis priemonėmis bus paspartintas atsinaujinančiųjų energijos išteklių naudojimas ir jų kaupimas ir bus gerokai sumažintas gaminant elektros energiją išmetamų šiltnamio efektą sukeliančių dujų kiekis, taip prisidedant prie laipsniško ekonomikos priklausomybės nuo iškastinio kuro mažinimo, be kita ko, anglių pramonės regionuose. Ekonomikos gaivinimo ir atsparumo didinimo plane taip pat numatytos svarbios reformos, kuriomis siekiama kurti konkurencingas didmenines ir mažmenines rinkas, taip gerinant atsinaujinančiųjų išteklių energijos patekimą į rinką, ir gerinti energetikos sektoriaus įmonių bendrąjį valdymą. Siekiant skatinti darnųjį transportą, į ekonomikos gaivinimo ir atsparumo didinimo planą įtraukta elektromobilumo reforma, kurios tikslas – skatinti naudoti netaršias transporto priemones, pavyzdžiui, didinant viešųjų įkrovimo prieigų skaičių ir nustatant mažataršes zonas kai kuriuose didžiausiuose ir labiausiai užterštuose rajonų miestuose. Ekonomikos gaivinimo ir atsparumo didinimo plane taip pat numatyta viešojo transporto sistemos reforma ir vieno bilieto už naudojimąsi viešuoju transportu sistemos įdiegimas, taip pat investicijos į geležinkelių skaitmeninimą ir modernizavimą, įskaitant netaršių riedmenų įsigijimą; (15)tikimasi, kad spręsti nustatytas socialinės įtraukties problemas padės minimalių pajamų sistemos reforma, kuria siekiama padidinti jos adekvatumą ir aprėptį. Be to, tikimasi, kad ekonomikos gaivinimo ir atsparumo didinimo planas taip pat sudarys geresnes sąlygas gauti išsilavinimą ir dalyvauti suaugusiųjų švietime ir didins socialinę įtrauktį, vykdant reformas ir investicijas, įskaitant privalomą priešmokyklinį vaikų nuo ketverių metų ugdymą, švietimo įstaigų statybą bei renovaciją ir suaugusiųjų švietimo interneto platformos, susietos su valstybinėmis užimtumo tarnybomis, kūrimą. Į ekonomikos gaivinimo ir atsparumo didinimo planą įtrauktomis su sveikatos priežiūra susijusiomis priemonėmis tikimasi spręsti sveikatos priežiūros specialistų trūkumo problemą, įskaitant jų netolygaus geografinio pasiskirstymo problemą, didinti sveikatos priežiūros paslaugų prieinamumą visoje šalies teritorijoje steigiant ambulatorinės sveikatos priežiūros punktus, teikti daugiau telemedicinos paslaugų ir įsteigti greitosios oro pagalbos tarnybą, taip didinant sveikatos priežiūros sistemos prieinamumą ir atsparumą. Tačiau plane nesprendžiamas dažnų mokėjimų savo lėšomis klausimas; (16)ekonomikos gaivinimo ir atsparumo didinimo plane numatytos skaitmeninę pertvarką remiančios priemonės, kuriomis daugiausia dėmesio skiriama tam, kad būtų didinamas skaitmeninės infrastruktūros prieinamumas, nuotolinio darbo galimybės ir skaitmeninių įgūdžių ugdymas, visų pirma imantis priemonių, susijusių su skaitmeninės infrastruktūros diegimu dideliu mastu, administracinių paslaugų skaitmeninimu ir nuotolinį darbą reglamentuojančių teisės aktų peržiūra. Ekonomikos gaivinimo ir atsparumo didinimo planu taip pat skatinama užtikrinti įgūdžių tinkamumą ir suaugusiųjų švietimą, daugiausia dėmesio skiriant skaitmeniniams įgūdžiams. Be to, ekonomikos gaivinimo ir atsparumo didinimo plane pateiktu išsamiu reformų ir investicijų rinkiniu įgyvendinama rekomendacija skatinti investicijas į žaliąją ir skaitmeninę pertvarką. Be priemonių, kuriomis dėmesys sutelktas į MVĮ perėjimą prie žaliosios, žiedinės ir skaitmeniniais procesais grindžiamos verslo praktikos, ekonomikos gaivinimo ir atsparumo didinimo plane numatytos priemonės, kuriomis siekiama restruktūrizuoti ir toliau plėtoti Bulgarijos mokslinių tyrimų ir inovacijų ekosistemą ir gerinti šalies inovacijų rezultatus, ypatingą dėmesį skiriant žaliųjų ir skaitmeninių technologijų sričiai. Tikimasi, kad ekonomikos gaivinimo ir atsparumo didinimo planas prisidės prie šalies regionų konkurencingumo ir tvaraus vystymosi ir prie vietos lygmens plėtros. Tai apima vandentvarkos ir žemės ūkio sektorių valdymo reformą, taip pat vandens tiekimo ir kanalizacijos sistemos statybą arba renovaciją. Be to, vietos lygmens plėtrą ketinama skatinti laikantis naujos regioninės politikos strategijos ir vykdant specialias reformas, kuriomis tikimasi paskatinti tiesioginį vietos bendruomenių dalyvavimą valdant Sąjungos lėšas; (17)galima laikyti, kad rekomendacijos, susijusios su tiesioginiu fiskalinės politikos atsaku į pandemiją, nepatenka į Bulgarijos ekonomikos gaivinimo ir atsparumo didinimo plano aprėptį, nepaisant to, kad 2020 ir 2021 m. šalis apskritai tinkamai ir pakankamai reagavo į tiesioginį poreikį remti ekonomiką fiskalinėmis priemonėmis, laikydamasi Stabilumo ir augimo pakto bendrosios nukrypti leidžiančios išlygos; Indėlis į augimo potencialą, darbo vietų kūrimą ir ekonominį, socialinį ir institucinį atsparumą (18)pagal Reglamento (ES) 2021/241 19 straipsnio 3 dalies c punktą ir V priedo 2.3 kriterijų, numatoma, kad ekonomikos gaivinimo ir atsparumo didinimo planas turės didelį poveikį (A reitingas) Bulgarijos ekonomikos augimo potencialo didinimui, darbo vietų kūrimui, ekonominio, socialinio ir institucinio atsparumo didinimui, kartu prisidedant prie Europos socialinių teisių ramsčio įgyvendinimo, be kita ko, propaguojant vaikams ir jaunimui skirtą politiką, taip pat ekonominio ir socialinio COVID-19 krizės poveikio mažinimui, taip stiprinant ekonominę, socialinę ir teritorinę sanglaudą ir konvergenciją Sąjungoje; (19)Komisijos tarnybų atliktas modeliavimas rodo, kad, įgyvendinus ekonomikos gaivinimo ir atsparumo didinimo planą ir ėmusis kitų pagal Europos Sąjungos ekonomikos gaivinimo priemonę finansuojamų priemonių, iki 2026 m. Bulgarijos BVP gali padidėti 1,9–3 %; toks modeliavimas neapima galimo didelio teigiamo struktūrinių reformų poveikio. Tikimasi, kad didžiausią nuolatinį teigiamą poveikį augimui ir našumui vidutiniu ir ilguoju laikotarpiais darys investicijos į ekonomikos priklausomybės nuo iškastinio kuro mažinimą, įskaitant investicijas į atsinaujinančiųjų išteklių energijos gamybą ir kaupimą ir didesnio energijos vartojimo efektyvumo užtikrinimą, taip pat investicijos, kuriomis remiamos įmonės ir priemonės, kuriomis tikimasi pritraukti pramonės investicijų ir plėtoti pramonės ekosistemas; (20)tikimasi, kad Bulgarijos pateiktomis reformomis ir investicijomis bus skatinamas ekonomikos augimas ir didinamas jos atsparumas, nes bus pašalinti dideli struktūriniai trūkumai ir sprendžiamos įsisenėjusios problemos. Į ekonomikos gaivinimo ir atsparumo didinimo planą įtrauktomis priemonėmis, kuriomis siekiama gerinti verslo aplinką, be kita ko, stiprinant institucinę sistemą ir didinant viešojo administravimo, teismų ir statybos sektoriaus skaitmeninimo mastą, tikimasi sudaryti šalyje gerokai palankesnes sąlygas privačiosioms investicijoms. Be to, tikimasi, kad reformomis ir investicijomis, susijusiomis su švietimu ir įgūdžiais, moksliniais tyrimais ir inovacijomis, priklausomybės nuo iškastinio kuro mažinimu ir skaitmeninimu, taip pat parama įmonėms, ypač MVĮ, vykdant dvejopą pertvarką, bus svariai prisidedama prie tvaraus ilgalaikio ekonomikos augimo ir darbo vietų kūrimo; (21)ekonomikos gaivinimo ir atsparumo didinimo plane numatytos didelio masto reformos ir investicijos, skirtos ekonominei, socialinei ir teritorinei sanglaudai remti, kuriomis prisidedama prie Europos socialinių teisių ramsčio. Socialinis pažeidžiamumas turėtų būti mažinamas gerinant socialinės paramos sistemą, visų pirma, įgyvendinant minimalių pajamų sistemos reformą ir modernizuojant vyresnio amžiaus asmenų ir neįgaliųjų ilgalaikę priežiūrą. Numatytomis priemonėmis tikimasi prisidėti prie didesnio socialinio atsparumo sukrėtimams, mažesnės socialinės nelygybės ir galimybių pažeidžiamiausioms grupėms patekti į darbo rinką teikimo. Socialinį ir ekonominį atsparumą turėtų padidinti su švietimu ir įgūdžiais, įskaitant skaitmeninius, susijusios priemonės: įsisenėjusios didelio įgūdžių trūkumo problemos sprendimas ir darbo jėgos įsidarbinamumo ir našumo didinimas. Tikimasi, kad švietimo srities priemonės padės užtikrinti vienodas galimybes gauti kokybišką išsilavinimą bei mokymą ir sumažins mokymosi nebaigusių asmenų skaičių. Be to, tikimasi, kad sveikatos priežiūros srities priemonės padidins sveikatos priežiūros sistemos reaktyvumą bei prieinamumą ir prisidės prie geresnio geografinio sveikatos priežiūros darbuotojų pasiskirstymo. Dar labiau sumažinti teritorinius skirtumus turėtų padėti ekonomikos gaivinimo ir atsparumo didinimo plane numatytos reformos, kuriomis remiamas teritorinio, „iš apačios į viršų“ principo laikymasis, investicijos į už sostinės esančių regionų vandens sektoriaus infrastruktūrą ir investicijos į transporto jungčių šiaurinėje šalies dalyje gerinimą. Teritorinę sanglaudą tikimasi padidinti ir investicijomis į transportą ir skaitmeninį junglumą visoje šalyje, taip pat į didesnį e. valdžios ir kitų administracinių paslaugų prieinamumą atokiose ir retai apgyvendintose vietovėse. Galiausiai, reformos ir investicijos, kuriomis siekiama mažinti ekonomikos priklausomybę nuo iškastinio kuro, turėtų padėti pagrindą investicijoms iš Teisingos pertvarkos fondo ir taip užtikrinti, kad pereinamuoju etapu anglių pramonės regionai gautų paramą ir niekas nebūtų paliktas nuošalyje; (22)ekonomikos gaivinimo ir atsparumo didinimo plane numatytos įvairios intervencinės priemonės, kuriomis siekiama prisidėti prie Europos socialinių teisių ramsčio įgyvendinimo remiant vaikams ir jaunimui skirtą politiką. Tikimasi, kad reformos ir investicijos suteiks vienodesnes galimybes gauti kokybišką išsilavinimą ir paskatins ankstyvąjį ugdymą: priešmokyklinis ketverių metų vaikų ugdymas taps privalomas, o jaunimo asmeninis tobulėjimas bus skatinamas steigiant jaunimo centrus. Be to, ekonomikos gaivinimo ir atsparumo didinimo plane daug dėmesio skiriama mokyklų modernizavimui, be kita ko, steigiant gamtos mokslų, technologijų, inžinerijos ir matematikos laboratorijas, kuriomis užtikrinamas nuolatinis prisitaikymas prie dabartinių mokymosi iššūkių, visų pirma susijusių su skaitmeninimu; Reikšmingos žalos nedarymo principas (23)pagal Reglamento (ES) 2021/241 19 straipsnio 3 dalies d punktą ir V priedo 2.4 kriterijų, ekonomikos gaivinimo ir atsparumo didinimo planu numatoma užtikrinti, kad jokia ekonomikos gaivinimo ir atsparumo didinimo plane numatyta reformų ir investicinių projektų įgyvendinimo priemone nebūtų padaryta reikšminga žala aplinkos tikslams (A reitingas), kaip tai suprantama pagal Europos Parlamento ir Tarybos reglamento (ES) 2020/852 17 straipsnį (principas „nedaryti reikšmingos žalos“); (24)pagal Reglamentą (ES) 2021/241 ir Komisijos priimtas technines gaires dėl reikšmingos žalos nedarymo principo taikymo (2021/C 58/01), Bulgarija pateikė įrodymų ir garantijų, kad į ekonomikos gaivinimo ir atsparumo didinimo planą įtrauktų reformų ir investicijų įgyvendinimo priemonėmis neturėtų būti daroma reikšminga žala nė vienam iš šešių aplinkos tikslų, t. y. klimato kaitos švelninimo, prisitaikymo prie klimato kaitos, tausaus vandens ir jūrų išteklių naudojimo ir jų apsaugos, žiedinės ekonomikos, taršos prevencijos ir kontrolės bei biologinės įvairovės ir ekosistemų apsaugos ir atkūrimo tikslams. Ypatingas dėmesys skirtas priemonėms, kurių poveikį aplinkos tikslams reikia atidžiai stebėti;

(25)tikimasi užtikrinti, kad įgyvendinant ekonomikos gaivinimo ir atsparumo didinimo planą nebūtų daroma reikšminga žala aplinkos tikslams, pasirenkant priemones, kuriomis iš esmės prisidedama prie aplinkos tikslo arba kuriomis nedaromas joks numatomas poveikis aplinkos tikslams, arba jiems daromas nereikšmingas numatomas poveikis. Tam, kad būtų laikomasi šio principo, numatyta ir kitų priemonių, įskaitant plataus masto paramos sistemas. Tarpinėmis arba siektinomis reikšmėmis turėtų būti užtikrinta, kad reikalavimai laikytis reikšmingos žalos nedarymo principo būtų įtraukti į sistemų ir visų jų įgyvendinimo etapų koncepciją, be kita ko, kai taikytina, į konkurso procedūras ir visais atvejais – į galutinius rezultatus. Siekiant, kad priemonės, kurios pagal Komisijos technines gaires turi būti vertinamos iš esmės, pavyzdžiui, atsinaujinančiųjų išteklių energijos gamybos, darnaus judumo ir pastatų renovacijos priemonės, nedarytų reikšmingos žalos nė vienam iš šešių aplinkos apsaugos tikslų, turėtų būti nustatytos konkrečios tarpinės ir siektinos reikšmės. Todėl į tarpines reikšmes, susijusias su atitinkamų projektų atrankos procesu, turėtų būti įtraukiami reikšmingos žalos nedarymo kriterijai, o tarpinėse ir siektinose reikšmėse prireikus turėtų būti pateikiamos nuorodos į išimčių sąrašą; Indėlis į žaliąją pertvarką, įskaitant biologinę įvairovę (26)pagal Reglamento (ES) 2021/241 19 straipsnio 3 dalies e punktą ir V priedo 2.5 kriterijų, ekonomikos gaivinimo ir atsparumo didinimo plane yra priemonių, kuriomis dideliu mastu (A reitingas) prisidedama prie žaliosios pertvarkos, įskaitant biologinę įvairovę, arba prie dėl tos pertvarkos kylančių uždavinių sprendimo. Paramos siekiant klimato srities tikslų priemonėms skiriamos lėšos sudaro 58,9 % visų ekonomikos gaivinimo ir atsparumo didinimo plano asignavimų (apskaičiuota pagal to reglamento VI priede nurodytą metodiką). Pagal to reglamento 17 straipsnį, ekonomikos gaivinimo ir atsparumo didinimo planas atitinka 2021–2030 m. nacionaliniame energetikos ir klimato srities veiksmų plane pateiktą informaciją; (27)kalbant apie indėlį į 2030–2050 m. Sąjungos klimato ir energetikos tikslus ir į tikslą iki 2050 m. užtikrinti poveikio klimatui neutralumą, ekonomikos gaivinimo ir atsparumo didinimo planu sprendžiami kai kurie iš svarbiausių politikos uždavinių ir padedama šių tikslų siekti, nors tam, kad tokie tikslai būtų visapusiškai pasiekti, pavyzdžiui, tam, kad būtų sumažintas Bulgarijos taršos anglies dioksidu intensyvumas (didžiausias Europos Sąjungoje ir keturis kartus viršijantis jos vidurkį), reikės ir toliau dėti pastangų. Tarp Bulgarijos ekonomikos gaivinimo ir atsparumo didinimo plane numatytų priemonių – ilgalaikės reformos ir investicijos, kuriomis tikimasi veiksmingai prisidėti prie žaliosios pertvarkos. Tai apima reformas ir investicijas, kuriomis remiamas atsinaujinančiųjų išteklių energijos gamybos ir didelio pajėgumo elektros energijos kaupimo infrastruktūros diegimas ir aiškus įsipareigojimas kuo greičiau, bet ne vėliau kaip iki 2038 m. atsisakyti energijos gamybos iš anglių ir lignito; (28)be to, tikimasi, kad investicijomis į elektros energijos tinklo infrastruktūrą, kuriomis siekiama modernizuoti elektros tinklą įtraukiant skaitmenines priemones ir metodus, bus padėtas pagrindas atsinaujinančiųjų išteklių elektros energijos naudojimui didesniu mastu ir glaudesniam bendradarbiavimui su kaimyninėmis šalimis. Tikimasi, kad, ėmusis ekonomikos gaivinimo ir atsparumo didinimo plane numatytų reformų ir investicijų, bus papildomai pagaminama 3,5 GW atsinaujinančiųjų išteklių elektros energijos ir bus pastatyti nauji kaupimo įrenginiai, pajėgsiantys talpinti 6 000 MWh panaudojamos energijos. Į ekonomikos gaivinimo ir atsparumo didinimo planą taip pat įtrauktos priemonės, kuriomis siekiama remti bandomųjų projektų, kuriais sudaromos sąlygos pradėti naudoti žaliąjį vandenilį ir biodujas pramonėje, o ateityje ir transporto sektoriuje, taip pat elektros energijos ir šilumos gamyboje, plėtojimą. Tikimasi, kad dėl didelių investicijų į viešųjų ir privačių pastatų, taip pat gatvių apšvietimo energinę renovaciją bus padidintas energijos vartojimo efektyvumas. Tikimasi, kad reformos ir investicijos svariai prisidės prie priklausomybės nuo iškastinio kuro mažinimo ir klimato srities tikslų, nustatytų Bulgarijos nacionaliniame energetikos ir klimato srities veiksmų plane ir ilgalaikėje priklausomybės nuo iškastinio kuro mažinimo strategijoje, įgyvendinimo. Tarp priemonių – privalomi tikslai ne vėliau kaip iki 2025 m. sumažinti dėl elektros energijos gamybos išmetamo anglies dioksido kiekį 40 proc., palyginti su 2019 m. kiekiu, ir priklausomybės nuo iškastinio kuro mažinimą reglamentuojantys teisės aktai, kuriuose, be kita ko, numatomas laipsniško anglimis ir lignitu kūrenamų elektrinių veiklos nutraukimo tvarkaraštis ir 2026 m. sausio 1 d. įsigaliosianti teisinė jų išmetamo anglies dioksido kiekio riba. Be to, ekonomikos gaivinimo ir atsparumo didinimo planu remiamas perėjimas prie darnaus judumo: numatyta elektromobilumo skatinimo reforma ir didelės investicijos į viešojo transporto modernizavimą ir skaitmeninimą, įsigyjant netaršius riedmenis, diegiant Europos geležinkelių eismo valdymo sistemą ir statant naują Sofijos metro atkarpą; tikimasi, kad tai padės mažinti transporto sektoriaus priklausomybę nuo iškastinio kuro. Į ekonomikos gaivinimo ir atsparumo didinimo planą įtrauktos kelių eismo saugos priemonės turėtų prisidėti prie tvaresnio transporto: bus didinamas transporto saugumas ir patrauklumas, be kita ko, perpus sumažinant kelių eismo saugai grėsmę keliančius avaringus ruožus; (29)ekonomikos gaivinimo ir atsparumo didinimo planas taip pat padeda siekti Sąjungos aplinkos politikos tikslų, pavyzdžiui, bus gerinama vandentvarka, didinamas žemės ūkio tvarumas ir saugoma biologinė įvairovė. Ekonomikos gaivinimo ir atsparumo didinimo plane numatyta imtis reformų ir investicijų, susijusių su vandens tiekimo ir kanalizacijos paslaugomis, be kita ko, modernizuoti ir skaitmenizuoti vandentvarką ir gerinti vandens vartojimo kontrolę. Tikimasi, kad ekosistemų ir natūralių buveinių apsaugai ir atkūrimui skirtomis priemonėmis bus prisidedama prie veiksmingų tinklo „Natura 2000“ valdymo struktūrų kūrimo šalyje, klimato kaitos paveiktų ekosistemų atkūrimo ir biologinės įvairovės apsaugos. Reformomis ir investicijomis, įskaitant skirtas Bulgarijos aplinkos ir gamtos ištekliams valdyti ir saugoti tvaraus žemės ūkio srityje ir žemės ūkio sektoriaus technologinei ir ekologinei pertvarkai skatinti, siekiama gerinti tvarų šio sektoriaus valdymą ir didinti jo konkurencingumą vykdant žaliąją pertvarką. Šios priemonės turėtų užtikrinti ilgalaikį Bulgarijos ekonomikos gaivinimo ir atsparumo didinimo plano poveikį žaliajai pertvarkai, be kita ko, poveikį biologinei įvairovei ir aplinkos apsaugai; Indėlis į skaitmeninę pertvarką (30)pagal Reglamento (ES) 2021/241 19 straipsnio 3 dalies f punktą ir V priedo 2.6 kriterijų, ekonomikos gaivinimo ir atsparumo didinimo plane yra priemonių, kuriomis dideliu mastu (A reitingas) prisidedama prie skaitmeninės pertvarkos arba dėl tos pertvarkos kylančių uždavinių sprendimo. Paramos siekiant skaitmeninių tikslų priemonėms skiriamos lėšos sudaro 25,8 % visų ekonomikos gaivinimo ir atsparumo didinimo plano asignavimų (apskaičiuota pagal to reglamento VII priede nurodytą metodiką); (31)tai, kad į ekonomikos gaivinimo ir atsparumo didinimo plano komponentus įtrauktomis priemonėmis daug dėmesio skiriama skaitmeninei pertvarkai, rodo platų ir kompleksinį numatomų skaitmeninimo pastangų pobūdį. Dėl didelio masto investicijų ir reformų skaitmeninio junglumo srityje turėtų padidėti itin didelio pralaidumo tinklų aprėptis kaimo ir retai apgyvendintose vietovėse, kurios atsilieka pagal skaitmeninės įtraukties rodiklius, ir sukurta 5G tinklų ir skaitmeninės infrastruktūros diegimui palanki aplinka. Į ekonomikos gaivinimo ir atsparumo didinimo planą taip pat įtrauktas išsamus reformų ir investicijų, kuriomis siekiama remti e. valdžios plėtojimą ir viešojo administravimo bei teismų skaitmeninimą, rinkinys, kuris prisideda prie piliečiams ir įmonėms tenkančios administracinės naštos mažinimo ir viešųjų paslaugų kokybės ir veiksmingumo didinimo tokiose srityse kaip teisingumas, sveikata, žemės ūkis ir aplinka, kultūra, užimtumas ir socialinė apsauga. Ekonomikos gaivinimo ir atsparumo didinimo planu taip pat remiamas transporto ir energetikos sektorių skaitmeninimas, taip prisidedant prie laipsniško jų priklausomybės nuo iškastinio kuro mažinimo. Kalbant apie privatųjį sektorių, investicijos į verslo procesų skaitmeninę transformaciją ir didesnius kibernetinio saugumo pajėgumus turėtų padėti padidinti jų veiksmingumą ir našumą. Be to, tikimasi, kad skaitmeninės technologijos ir infrastruktūra padės padidinti Bulgarijos inovacinius pajėgumus, ypatingą dėmesį skiriant žaliosioms ir skaitmeninėms technologijoms. Be to, keliems universitetams ir mokslinių tyrimų organizacijoms turėtų būti sudarytos sąlygos naudotis itin sparčiu ryšiu, kurio reikia norint dalyvauti Europos mokslinių tyrimų tinklų veikloje; (32)kitas ekonomikos gaivinimo ir atsparumo didinimo planu remiamas prioritetas – didinti gyventojų skaitmeninių įgūdžių lygį, be kita ko, imantis tikslinių švietimo sistemos reformų ir investicijų, pavyzdžiui, kuriant mokyklose gamtos mokslų, technologijų, inžinerijos ir matematikos laboratorijas, taip pat investuojant į darbuotojų kvalifikacijos kėlimą ir perkvalifikavimą siekiant gerinant jų skaitmeninius įgūdžius ir taip didinti įsidarbinamumą; Ilgalaikis poveikis (33)pagal Reglamento (ES) 2021/241 19 straipsnio 3 dalies g punktą ir V priedo 2.7 kriterijų, iš esmės (A reitingas) numatoma ekonomikos gaivinimo ir atsparumo didinimo planu padaryti Bulgarijai ilgalaikį poveikį; (34)tikimasi, kad ekonomikos gaivinimo ir atsparumo didinimo plane pasiūlytos reformos duos ilgalaikių rezultatų ir įneš ilgalaikių struktūrinių pokyčių. Visų pirma tikimasi, kad numatomos reformos, kuriomis siekiama skatinti žaliąją ir skaitmeninę pertvarką, visapusiškos švietimo ir mokymo sistemų reformos ir mokslinių tyrimų ir inovacijų ekosistemos reforma turės ilgalaikį poveikį Bulgarijos ekonomikai, nes bus stiprinami darbo rinkoje reikalingi įgūdžiai ir didinamas našumas bei tvarus ilgalaikis augimas. Tikimasi, kad sveikatos priežiūros, socialinių paslaugų, įskaitant ilgalaikę priežiūrą, ir minimalių pajamų sistemos reformomis bus ilgam padidinta Bulgarijos sveikatos priežiūros ir socialinės apsaugos sistemų įtrauktis, adekvatumas ir veiksmingumas; (35)tikimasi, kad ekonomikos gaivinimo ir atsparumo didinimo plane numatytos reformos, visų pirma reformos, susijusios su institucine sistema ir teisine valstybe, įneš į viešojo administravimo įstaigas ir institucijas struktūrinių pokyčių, o šie prisidės prie ilgalaikio jų veikimo ir administracinių gebėjimų pagerėjimo. Į ekonomikos gaivinimo ir atsparumo didinimo planą įtrauktos svarbios teismų sistemos reformos, kuriomis siekiama užtikrinti veiksmingą nusikalstamų veikų tyrimą ir generalinio prokuroro atskaitomybę bei baudžiamąją atsakomybę, didinti gebėjimą kovoti su korupcija teisminėse institucijose, gerinti su korupcija kovojančių įstaigų gebėjimus ir didinti valstybės tarnautojų sąžiningumą ir su pinigų plovimu kovojančių priežiūros institucijų veiklos veiksmingumą. Reformomis taip pat turėtų būti skiriama dėmesio valstybės įmonių valdymo gerinimui, skaidrumo ir konkurencijos vykdant viešųjų pirkimų procedūras didinimui, teisėkūros proceso kokybės gerinimui ir audito bei kontrolės mechanizmų stiprinimui. Be to, ekonomikos gaivinimo ir atsparumo didinimo plane numatyta imtis reformų ir investicijų, kurios, kaip tikimasi, padės išnaudoti e. valdžios ir skaitmeninių viešųjų paslaugų potencialą ir taip ilgam padidins viešojo administravimo veiksmingumą. Ekonomikos gaivinimo ir atsparumo didinimo planu siekiama gerinti strateginio planavimo ir prioritetinės politikos įgyvendinimo administracinius gebėjimus; (36)ekonomikos gaivinimo ir atsparumo didinimo plane numatyta daug reformų ir investicijų, kaip tikimasi, turėsiančių ilgalaikį poveikį, nes bus remiama žalioji ir skaitmeninė pertvarka, daugiausia dėmesio skiriant pažangiai ir tvariai ekonomikai. Į ekonomikos gaivinimo ir atsparumo didinimo planą įtrauktomis didelio masto reformomis ir investicijomis galėtų būti prisidedama prie ekonomikos priklausomybės nuo iškastinio kuro mažinimo, nes jomis remiamas atsinaujinančiųjų išteklių energijos gamybos ir kaupimo infrastruktūros diegimas didesniu mastu, didinamas energijos vartojimo efektyvumas, prisidedama prie darnaus judumo keliais ir geležinkeliais, taip pat tvaraus žemės ūkio ir vandens išteklių valdymo. Tikimasi, kad dėl investicijų, kuriomis skatinamas skaitmeninių įgūdžių įgijimas ir viešojo sektoriaus, įmonių ir mokslinių tyrimų organizacijų skaitmeninimas, ir dėl investicijų į skaitmeninį junglumą bus ilgam padidintas tų sektorių efektyvumas. Be to, į planą įtrauktos investicijos, kuriomis siekiama remti įmones joms vykdant dvejopą pertvarką ir skatinti pažangų ir tvarų ekonomikos augimą; (37)ilgalaikį plano poveikį taip pat galima padidinti užtikrinant plano ir kitų programų, įskaitant finansuojamas iš sanglaudos politikos fondų, sąveiką, visų pirma iš esmės sprendžiant giliai įsišaknijusias teritorines problemas ir skatinant subalansuotą vystymąsi; Stebėsena ir įgyvendinimas (38)pagal Reglamento (ES) 2021/241 19 straipsnio 3 dalies h punktą ir V priedo 2.8 kriterijų, ekonomikos gaivinimo ir atsparumo didinimo plane pasiūlyta tvarka yra tinkama (A reitingas), kad būtų užtikrinta veiksminga ekonomikos gaivinimo ir atsparumo didinimo plano stebėsena ir įgyvendinimas, įskaitant numatomą tvarkaraštį, tarpines bei siektinas reikšmes ir susijusius rodiklius; (39)už pažangos duomenų rinkimą ir perdavimą, už mokėjimo prašymų rengimą bei teikimą ir už lėšų gavimą iš Komisijos atsakinga įstaiga – Finansų ministerijos Nacionalinio fondo direktoratas. Jis taip pat veiks kaip nacionalinis ryšių punktas, atsakingas už tai, kad būtų parengtos Priemonės įgyvendinimo ir investicijų ir reformų įgyvendinimo patikrų ir kontrolės vykdymo, įskaitant aktyvią priemonių įgyvendinimo pažangos stebėseną remiantis tarpinėmis ir siektinomis reikšmėmis, bendrosios taisyklės ir procedūros. Už plane nustatytų tarpinių ir siektinų reikšmių pasiekimo stebėseną, įskaitant bendrųjų rodiklių, investicijų į žaliąją ir skaitmeninę pertvarką įgyvendinimo ir kt. pažangos stebėseną, bus atsakingas Finansų ministerijos direktoratas „Centrinis koordinavimo padalinys“. Jam taip pat pavedama užduotis sukurti strateginę sistemą, pagal kurią bus vykdoma su plano įgyvendinimu susijusi informavimo ir komunikacinė veikla ir bus administruojamos, techniškai prižiūrimos ir tobulinamos IT sistemos, skirtos programoms, įgyvendinamoms pagal pasidalijamojo valdymo su ES principą ir finansuojamoms Priemonės lėšomis. Už plane nustatytų tarpinių ir siektinų reikšmių pasiekimo pažangos ataskaitų teikimą per Europos semestrą atsako Finansų ministerijos Ekonominės ir finansinės politikos direktoratas. Už Priemonės lėšų naudojimo audito ir kontrolės vykdymą atsako Finansų ministerijai pavaldi ES fondų audito vykdomoji įstaiga. Į įstaigos kompetenciją taip pat įeina šios pareigos: tikrinti, ar tarpinių reikšmių pasiekimo duomenys yra patikimi ir kaip jie surinkti; užtikrinti, kad įgyvendinant planą būtų užkertamas kelias dvigubam finansavimui, sukčiavimui, korupcijai ir interesų konfliktams ir kad būtų laikomasi patikimo finansų valdymo principo; (40)ekonomikos gaivinimo ir atsparumo didinimo plane nustatomos visų reformų ir investicijų tarpinės ir siektinos reikšmės, derančios su ilgalaikiais plano tikslais. Siūlomi kokybiniai ir kiekybiniai rodikliai, naudojami tarpinėms ir siektinoms reikšmėms vertinti, yra pakankamai aiškūs, patikimi ir išsamūs, kad būtų galima patikrinti ir atsekti jų įgyvendinimą. Tarpinių ir siektinų reikšmių skaičius atspindi didelį priemonių ir papriemonių skaičių ir užtikrina veiksmingą plano stebėseną ir įgyvendinimą. Tarpinės ir siektinos reikšmės taip pat aktualios jau įgyvendintoms priemonėms, kurios atitinka reikalavimus pagal Reglamento (ES) 2021/241 17 straipsnio 2 dalį. Tam, kad prašymas išmokėti lėšas būtų pagrįstas, šios tarpinės ir siektinos reikšmės ilgainiui turi būti patenkinamai pasiektos;

(41)valstybės narės turėtų užtikrinti, kad apie finansinę paramą iš Priemonės lėšų būtų pranešama ir patvirtinama pagal Reglamento (ES) 2021/241 34 straipsnį. Techninės paramos, reikalingos ekonomikos gaivinimo ir atsparumo didinimo planams įgyvendinti, valstybės narės gali prašyti pagal techninės paramos priemonę, nustatytą Europos Parlamento ir Tarybos reglamentu (ES) 2021/240; Išlaidų įvertinimas (42)pagal Reglamento (ES) 2021/241 19 straipsnio 3 dalies i punktą ir V priedo 2.9 kriterijų, ekonomikos gaivinimo ir atsparumo didinimo plane pateiktas visų numatytų ekonomikos gaivinimo ir atsparumo didinimo plano išlaidų sumos pagrindimas yra iš dalies (B reitingas) pagrįstas, patikimas, atitinka išlaidų veiksmingumo principą ir yra proporcingas tikėtinam nacionaliniam ekonominiam ir socialiniam poveikiui; (43)Bulgarija atskirai pateikė visų ekonomikos gaivinimo ir atsparumo didinimo plane numatytų priemonių, dėl kurių bus patirta išlaidų, išlaidų sąmatą. Informacija, kurią Bulgarija pateikė siekdama pagrįsti išlaidų sąmatas, susijusias su kiekviena plane numatyta reforma ir investicija, o prireikus ir su atskiromis investicijų dalimis, iš esmės yra aiški ir pakankama. Bulgarijos pateiktų įrodymų pakanka, kad būtų galima daryti išvadą, jog numatoma bendra plano išlaidų suma yra pagrįsta ir patikima, nes sumos yra tinkamos ir atitinka numatomų reformų ir investicijų pobūdį ir rūšį. Pateikti daugumos priemonių išlaidų sąmatas pagrindžiantys skaičiavimai, ir jie iš esmės yra aiškūs ir suprantami. Kad būtų aišku, kaip buvo apskaičiuotas galutinis biudžetas, kai kurių priemonių išlaidų skaičiavimai galėjo būti išsamesni. Paklausa grindžiamų priemonių (pvz., investicijų į energijos vartojimo pastatuose efektyvumą arba įmonėms skirtų paramos programų) atveju nurodomas viso biudžeto vykdymas ir, kai tinkama, numatomas naudos gavėjų skaičius. Bulgarija pateikė informacijos apie daugelio priemonių išlaidas, susijusias su anksčiau taikytomis panašiomis priemonėmis, kai tokios informacijos turėjo. Tais atvejais, kai tokios informacijos neturėjo, pavyzdžiui, apie novatoriškus projektus, Bulgarija pateikė kotiruojamas kainas, o tam tikrais atvejais – iš viešų šaltinių gautą informaciją apie kainas. Apskritai numatomos į planą įtrauktų priemonių išlaidos atitinka panašių priemonių išlaidas, įskaitant investicijų, finansuojamų pagal kitas Sąjungos programas, jei tokių esama, išlaidas. Peržiūrėjusi Bulgarijos ekonomikos gaivinimo ir atsparumo didinimo plano išlaidų sąmatas, šios šalies Europos fondų audito vykdomoji įstaiga nurodė, kad išlaidų sąmatos yra išsamios, pagrįstos ir patikimos, kaip apibrėžta Reglamente (ES) 2021/241, ir kad išlaidos nėra finansuojamos iš kitų šaltinių. Bulgarija pateikė pakankamai informacijos ir įrodymų, kad Priemonės lėšomis finansuotina ekonomikos gaivinimo ir atsparumo didinimo plano visų numatytų išlaidų suma nėra finansuojama esamo arba planuojamo Sąjungos finansavimo lėšomis. Galiausiai, ekonomikos gaivinimo ir atsparumo didinimo plano visos numatytos išlaidos atitinka išlaidų veiksmingumo principą ir yra proporcingos tikėtinam nacionaliniam ekonominiam ir socialiniam poveikiui; Sąjungos finansinių interesų apsauga (44)pagal Reglamento (ES) 2021/241 19 straipsnio 3 dalies j punktą ir V priedo 2.10 kriterijų, ekonomikos gaivinimo ir atsparumo didinimo plane pasiūlyta tvarka yra tinkama (A reitingas), kad naudojant pagal tą reglamentą skirtas lėšas būtų užkirstas kelias korupcijai, sukčiavimui ir interesų konfliktams, jie būtų nustatyti ir ištaisyti, ir ta tvarka numatoma veiksmingai užkirsti kelią dvigubam finansavimui pagal tą reglamentą ir kitas Sąjungos programas. Tai netrukdo taikyti kitų įrankių ir priemonių, kuriais skatinama laikytis Sąjungos teisės ir užtikrinama, kad jos būtų laikomasi, be kita ko, siekiant užkirsti kelią korupcijai, sukčiavimui ir interesų konfliktams, juos nustatyti ir ištaisyti, taip pat siekiant apsaugoti Sąjungos biudžetą pagal Europos Parlamento ir Tarybos reglamentą (ES, Euratomas) 2020/2092; (45)ekonomikos gaivinimo ir atsparumo didinimo plane aprašyta vidaus kontrolės sistema grindžiama patikimais procesais ir struktūromis ir joje aiškiai nustatyti subjektai ir jų vaidmenys bei atsakomybė už vidaus kontrolės užduočių vykdymą. Tikimasi, kad, taikant vidaus kontrolės sistemą ir kitą atitinkamą tvarką, be kita ko, skirtą duomenims apie galutinius paramos gavėjus rinkti ir teikti, bus įgyvendinama korupcijos, sukčiavimo ir interesų konfliktų naudojant lėšas pagal Reglamentą (ES) 2021/241 prevencija, nustatymas ir ištaisymas ir išvengta dvigubo finansavimo pagal tą reglamentą ir kitas Sąjungos programas. Iki pirmojo mokėjimo prašymo pateikimo turi būti įdiegta ir pradėti veikti ekonomikos gaivinimo ir atsparumo didinimo plano įgyvendinimo stebėjimo duomenų saugojimo sistema. Tarpine reikšme turėtų būti užtikrinama, kad į sistemą būtų įtrauktos bent šios funkcijos: a) duomenų rinkimas ir tarpinių bei siektinų reikšmių pasiekimo stebėsena ir b) to reglamento 22 straipsnio 2 dalies d punkto i–iii papunkčiuose nurodytų duomenų rinkimas, saugojimas ir prieigos prie jų užtikrinimas; (46)turėtų būti įgyvendinamos konkrečios priemonės siekiant užtikrinti, kad būtų laikomasi taisyklių, susijusių su sukčiavimo, interesų konfliktų, korupcijos ir dvigubo finansavimo prevencija, nustatymu ir ištaisymu. Ekonomikos gaivinimo ir atsparumo didinimo plane pateikiama informacija apie įstaigų, stebėsiančių, kontroliuosiančių ir įgyvendinsiančių ekonomikos gaivinimo ir atsparumo didinimo planą Bulgarijoje, taip pat įstaigų, vykdysiančių auditą, administracinius gebėjimus. Jame taip pat pateikiama informacija apie įvairių įstaigų teisinius įgaliojimus. Atsakingų institucijų administracinių gebėjimų ir jų poreikių vertinimo tarpinė reikšmė yra Reglamento (ES) 2021/241 20 straipsnio 5 dalies e punkte nurodyta priemonė, kuri reikalinga siekiant laikytis to reglamento 22 straipsnio, ir tam, kad būtų skiriama Priemonės lėšų, ji turėtų būti pasiekta iki pateikiant pirmąjį mokėjimo prašymą. Be to, tarpine reikšme turėtų būti reikalaujama, kad įsigaliotų Įstatymas, kuriuo patvirtinama valdymo ir kontrolės sistema, ir tam, kad būtų skiriama Priemonės lėšų, ji turėtų būti pasiekta iki pateikiant pirmąjį mokėjimo prašymą. Ekonomikos gaivinimo ir atsparumo didinimo plano darna (47)pagal Reglamento (ES) 2021/241 19 straipsnio 3 dalies k punktą ir V priedo 2.11 kriterijų, į ekonomikos gaivinimo ir atsparumo didinimo planą dideliu mastu (A reitingas) įtrauktos reformų ir viešųjų investicijų projektų įgyvendinimo priemonės laikomos darniais veiksmais; (48)ekonomikos gaivinimo ir atsparumo didinimo planas grindžiamas keturiais tarpusavyje derančiais ramsčiais, kuriais remiamas Bulgarijos ekonomikos atsigavimas, indėlis į žaliąją ir skaitmeninę pertvarką ir didesnis atsparumas siekiant tvaresnio ir integracinio augimo. Kiekvieną ramstį sudaro komponentai, suformuoti iš nuoseklių, vienas kito poveikį stiprinančių ir papildančių reformų ir investicijų rinkinių. Reformų įsigaliojimu ankstyvuoju plano tvarkaraščio etapu užtikrinama investicijoms įgyvendinti palanki aplinka, o tai savo ruožtu padeda siekti reformų tikslų. Visais ekonomikos gaivinimo ir atsparumo didinimo plano ramsčiais siekiama vienas kitą papildančių tikslų, o jais grindžiami veiksmai yra darnūs. Ekonomikos gaivinimo ir atsparumo didinimo plane nėra neatitikimų ar prieštaravimų tarp ramsčių ar komponentų. Visuose ramsčiuose, kuriais grindžiamas planas, numatytos priemonės, kuriomis stiprinamas poveikis žaliajai pertvarkai. Į ekonomikos gaivinimo ir atsparumo didinimo planą įtraukti skaitmeniniai sprendimai, visų pirma transporto ir energetikos sektoriuose, taip pat turėtų prisidėti prie ekonomikos priklausomybės nuo iškastinio kuro mažinimo ir pažangaus, darnaus ir integracinio augimo skatinimo. Tikimasi, kad priemonės, kuriomis remiamos įmonės, prisidės prie dvejopos pertvarkos skatinimo. Be to, priemonėmis, kuriomis prisidedama prie geresnės verslo aplinkos, remiamos visos į ekonomikos gaivinimo ir atsparumo didinimo planą įtrauktos investicijos, o švietimo ir įgūdžių sričių investicijomis ir reformomis taip pat tikimasi skatinti skaitmeninę pertvarką ir mokslinius tyrimus bei inovacijas; (49)pripažįstamas šios priemonės finansavimo ir finansavimo iš sanglaudos politikos lėšų sistemingo papildomumo poreikis, o atitinkamų pavyzdžių pateikta komponentuose. Finansavimo ribos pakankamai aiškiai apibrėžtos ir į jas reikėtų atsižvelgti sudarant partnerystės sutartį ir užbaigiant sanglaudos politikos programas; Lygybė (50)ekonomikos gaivinimo ir atsparumo didinimo plane numatytos priemonės, kuriomis tikimasi prisidėti prie uždavinių, susijusių su lyčių lygybe ir lygių galimybių užtikrinimu visiems, sprendimo Bulgarijoje, įskaitant priemones, skirtas pažeidžiamoms grupėms, įskaitant romus, priklausančio jaunimo asmeniniam tobulėjimui, neįgaliųjų judumui ir jų galimybėms savarankiškai gyventi bei vyresnio amžiaus asmenų gyvenimo kokybei užtikrinti. Į ekonomikos gaivinimo ir atsparumo didinimo planą taip pat įtrauktos priemonės, kuriomis siekiama skatinti lygias galimybes naudotis sveikatos priežiūros ir švietimo paslaugomis, įskaitant investicijas į vaikų darželius, ir daromas poveikis moterų dalyvavimui darbo rinkoje. Planu Bulgarija įsipareigoja užtikrinti, kad lyčių lygybės ir lygybės visiems principų būtų laikomasi visuose numatomų reformų ir investicijų rengimo ir įgyvendinimo etapuose; Saugumo įsivertinimas (51)pagal Reglamento (ES) 2021/241 18 straipsnio 4 dalies g punktą Bulgarija pateikė investicijų į skaitmeninius pajėgumus ir junglumą saugumo įsivertinimą. Į kelis ekonomikos gaivinimo ir atsparumo didinimo plano komponentus įtrauktas skirsnis, kuriame paaiškinama, kaip priemonėmis laikomasi Sąjungos atviro strateginio savarankiškumo ir saugumo principų; Konsultavimosi procesas (52)ekonomikos gaivinimo ir atsparumo didinimo plane aprašoma, kad pradiniais jo rengimo etapais Bulgarija konsultavosi su įvairiais suinteresuotaisiais subjektais, įskaitant socialinius partnerius, regionų ir vietos valdžios institucijas, pilietinės visuomenės organizacijas, verslo bendruomenę ir kitus atitinkamus suinteresuotuosius subjektus. Dėl pirmojo ekonomikos gaivinimo ir atsparumo didinimo plano projekto vyko viešos konsultacijos, kurių metu gauta daugiau kaip 90 suinteresuotųjų subjektų nuomonių, padėjusių pagrindą vėlesnėms ekonomikos gaivinimo ir atsparumo didinimo plano peržiūroms. Konsultacijos vėlesniais etapais buvo vykdomos tikslingiau ir jose daugiausia dalyvavo socialiniai partneriai ir konkrečių sektorių atstovai. Siekiant užtikrinti atitinkamų subjektų atsakomybę, į visus ekonomikos gaivinimo ir atsparumo didinimo plane numatytų investicijų ir reformų įgyvendinimo etapus itin svarbu įtraukti visas vietos valdžios institucijas ir susijusius suinteresuotuosius subjektus, įskaitant socialinius partnerius; Teigiamas įvertinimas (53)Komisijai teigiamai įvertinus Bulgarijos ekonomikos gaivinimo ir atsparumo didinimo planą ir padarius išvadą, kad ekonomikos gaivinimo ir atsparumo didinimo planas pakankamai atitinka Reglamente (ES) 2021/241 nustatytus vertinimo kriterijus pagal to reglamento 20 straipsnio 2 dalį ir V priedą, šiame sprendime turėtų būti išdėstytos ekonomikos gaivinimo ir atsparumo didinimo planui įgyvendinti būtinos reformos ir investiciniai projektai, atitinkamos tarpinės bei siektinos reikšmės ir rodikliai, taip pat ekonomikos gaivinimo ir atsparumo didinimo planui įgyvendinti kaip negrąžintina finansinė parama Sąjungos teikiama suma;